CELEX: 32017D0419(01)
Language: da
Date: 2017-04-18 00:00:00
Title: Kommissionens afgørelse af 18. april 2017 om faciliteten for flygtninge i Tyrkiet og om ændring af Kommissionens afgørelse C(2015) 9500 af 24. november 2015

19.4.2017   
            
            
               DA
            
            
               Den Europæiske Unions Tidende
            
            
               C 122/4
            
         KOMMISSIONENS AFGØRELSE
   af 18. april 2017
   om faciliteten for flygtninge i Tyrkiet og om ændring af Kommissionens afgørelse C(2015) 9500 af 24. november 2015 (1)
   
   (2017/C 122/04)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 210, stk. 2, og artikel 214, stk. 6, og
   ud fra følgende betragtninger:
   
               (1)
            
            
               Ved Kommissionens afgørelse C(2015) 9500 final blev der oprettet en koordinationsmekanisme — faciliteten for flygtninge i Tyrkiet (i det følgende benævnt »faciliteten«) — til at bistå Tyrkiet med at håndtere de umiddelbare humanitære og udviklingsmæssige behov hos flygtningene og deres værtssamfund og nationale og lokale myndigheder i forbindelse med forvaltningen og håndteringen af følgerne af tilstrømningen af flygtninge. Faciliteten tager sigte på at koordinere og strømline de tiltag, der finansieres af Unionens budget og bilaterale bidrag fra medlemsstaterne.
            
         
               (2)
            
            
               Repræsentanterne for medlemsstaternes regeringer blev i Coreper den 3. februar 2016 enige om en fælles forståelse mellem EU-medlemsstaterne og Kommissionen om forvaltningen af og betingelserne for faciliteten for flygtninge i Tyrkiet (2) (i det følgende benævnt »den fælles forståelse«) samt om en standardbidragserklæring, hvorved medlemsstaterne forpligter sig til at yde deres bidrag til faciliteten for flygtninge i Tyrkiet.
            
         
               (3)
            
            
               Medlemsstaterne blev i Coreper den 3. februar 2016 enige om at fjerne henvisningerne til morarenter fra både udkastet til fælles forståelse og udkastet til standardbidragserklæring. Kommissionens afgørelse C(2015) 9500 final blev ændret ved Kommissionens afgørelse C(2016) 855 med henblik på at tilpasse den til den fælles forståelse.
            
         
               (4)
            
            
               I henhold til punkt 2 i den fælles forståelse er Kommissionen ansvarlig for forvaltningen af bidragene i overensstemmelse med Europa-Parlamentets og Rådets forordning (EU, Euratom) nr. 966/2012 (3) og Kommissionens delegerede forordning (EU) nr. 1268/2012 (4). Dette omfatter bestemmelser om fastlæggelse af fordringer (5) og om betaling af morarenter (6).
            
         
               (5)
            
            
               I henhold til artikel 83, stk. 1, i delegeret forordning (EU) nr. 1268/2012 er enhver fordring, som ikke er indfriet inden udløbet af den frist, der er anført i debetnotaen, rentebærende, jf. dog de særlige bestemmelser, der følger af anvendelsen af sektorspecifikke forordninger.
            
         
               (6)
            
            
               Medlemsstaternes bidrag til faciliteten for flygtninge i Tyrkiet er frivillige og udgør i modsætning til egne indtægter ikke en forudeksisterende forpligtelse. Medlemsstaterne bør derfor ikke pålægges morarenter i forbindelse med deres bidrag til faciliteten for flygtninge i Tyrkiet. Kommissionens afgørelse C(2015) 9500 bør derfor ændres for at indføre en undtagelse fra artikel 83, stk. 1, i gennemførelsesbestemmelserne.
            
         
               (7)
            
            
               Kommissionen vil fortsat overvåge den rettidige betaling af medlemsstaternes bidrag til faciliteten for flygtninge i Tyrkiet, hvilket er afgørende for at sikre opfyldelsen af dens mål, samt underrette styringsudvalget for faciliteten herom.
            
         
               (8)
            
            
               Denne afgørelse bør anvendes med tilbagevirkende kraft fra den 10. februar 2016, der er datoen for vedtagelsen af Kommissionens afgørelse C(2016) 855, således at den omfatter de bidrag, som medlemsstaterne allerede har ydet —
            
         BESTEMT FØLGENDE:
   Artikel 1
   I Kommissionens afgørelse C(2015) 9500 foretages følgende ændringer:
   I artikel 6, stk. 3, indsættes følgende:
   
      »Der opkræves ikke morarenter i forbindelse med medlemsstaternes bidrag til faciliteten for flygtninge i Tyrkiet.«
   
   Artikel 2
   Denne afgørelse anvendes fra den 10. februar 2016.
   
      Udfærdiget i Bruxelles, den 18. april 2017.
      
         
            På Kommissionens vegne
         
         Günther H. OETTINGER
         
            Medlem af Kommissionen
         
      
   
   
      (1)  Som ændret ved Kommissionens afgørelse C(2016) 855 final.
   
      (2)  Se dok. COMBUD 49/1/16 REV1.
   
      (3)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).
   
      (4)  Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).
   
      (5)  Artikel 78 i forordning (EU, Euratom) nr. 966/2012 og artikel 81 i Kommissionens delegerede forordning (EU) nr. 1268/2012.
   
      (6)  Artikel 83 i Kommissionens delegerede forordning (EU) nr. 1268/2012.